भारत के उत्तरवर्ती शासकों ने एक वैज्ञानिक सीमा की खोज में अफगानिस्तान एवं सिंधु नदी के बीच स्थित प्रदेश में पहुंचने तथा आधिपत्य स्थापित करने का प्रयास किया। 1843 में सिंध की विजय तथा 1849 में पंजाब का ब्रिटिश साम्राज्य में विलय कर लिये जाने के पश्चात ब्रिटिश साम्राज्य की सीमायें सिंधु नदी को पार कर गयीं। इन विजयों ने अंग्रेजों को बलूच एवं पठान कबीलाई जातियों के निकट सम्पर्क में ला दिया। वैसे तो ये कबीले स्वतंत्र थे किंतु अफगानिस्तान के अमीर इन पर नाममात्र के आधिपत्य का दावा करते थे।